Nog ŉ ontploffing ruk weste van PTA | Maroela Media
Twee mans is Vrydagoggend beseer nadat twee tuisgemaakte bomme in Suiderberg, wes van Pretoria ontplof het.
Ao. Wanda Olivier, polisiewoordvoerder, het aan Maroela Media gesê twee mans, onderskeidelik 44 en 54 jaar oud, het in ŉ motor in ŉ oop veld gesit waar hulle glo besig was om met die tuisgemaakte bomme te eksperimenteer. “Die bomme lyk amper soos ŉ pypbom wat met skroewe en klein stukkies yster gevul is,” het Olivier gesê.
Een van die bomme het in hul motor ontplof, en een het ŉ paar meter van die motor af weg ontplof.
“Die mans het matige beserings opgedoen, en is na die Kalafong-hospitaal geneem waar hulle onder polisiebewaking is. Die motor het aansienlike skade opgedoen.”
Die mans word aangekla van die vervaardiging van bomme onder die Wet op Plofstowwe. Hulle sal in die hof verskyn sodra hulle uit die hospitaal ontslaan word. Die motief vir die vervaardiging van die bomme is nie bekend nie en word ondersoek.
Die polisie se bomeenheid is na die toneel ontbied om die toestelle onskadelik te maak.
ŉ Man is op 20 Oktober by ŉ skrootwerf in Rebeccastraat, ook in die weste van Pretoria, dood en nog een ernstig beseer toe hulle aan ŉ antieke ploftoestel gewerk, en dit ontplof het. Die voorlopige ondersoek dui daarop dat dié ontploffing ŉ ongeluk was.